《比来东安以欢字十二韵别复翁继》
宋代·方一夔

我携无言子，东去颜不欢。故人日已远，嘿嘿寝与餐。

寄洪乐山日，冈峦涌涛澜。有时戏吟诗，音韵摇风滩。

朋侪相徵逐，歌笑杂悲叹。朝吴暮过楚，千里不惮难。

功成早敛退，骑鹤伴子安。下视地上友，俛首依江磐。

低飞不能起，俯借摩天翰。我老涉世患，衰懦心不湍。

从君上寥廓，永谢舆与鞍。归来不空手，玄圃收明玕。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。